
ОД  ...  ДО

ПРОЦЕС НАСТАЈАЊА И ПРОЦЕС НЕСТАЈАЊА

Културни центар Зрењанинa и аутор пројекта мр Милутин Мићић расписују ликовни конкурс 30 X 30. 

Услови конкурса:
Аутори могу да конкуришу једним радом. Радови могу да буду дводимензионални и тродимензионални у свим техникама и дисциплинама. 

Једина ограничења су: 

- дводимензионални радови морају да буду формата 30 х 30 центиметара;

- тродимензионални радови морају   да имају једну димензију  30 центиметара, а остале две не смеју да буду веће од 30 центиметара. 

Уз радове можете послати и један репрезентатитни каталог (ако га имате). 
Поред слободних решења, и ове године нудимо ауторима  могућност да промишљају на задату тему-задатак:

ПРОЦЕС НАСТАЈАЊА И ПРОЦЕС НЕСТАЈАЊА

ДВА КОНЦЕПТА
1. УМЕТНИЧКИ КОНЦЕПТ

- од  „ничега-празнине“ до дела

- од тачке до линије

- од линије до цртежа

- од  боје до композиције 

-  од микро до макро мишљења

- од две до три до четири до пет димензија (висина, ширина, дубина, време и енергија)

- од бестежинског елемента до гравитације

-од глине до бронзе

- од камена до метала до дрвета до пластике до папира до тканине до коже...

- од простора до међупростора- пропорције, растојање, размере

- од процеса настајања до дејства дела на људе

2. ДРУШТВЕНО АНГАЖОВАНИ КОНЦЕПТ

Живимо у турбулентном, по човечанство и природу,  веома ризичном времену. Веома је важно да се и уметници, који то желе, укључе на различите начине у заштиту цивилизације и природе од пропадања. Својим ауторитетом, мишљењем и квалитетним уметничким делом могу много да ураде. И овај пут нудим могућност за овакав ангажман.

- од еволуције добра до еволуције зла

- од настајања квалитета до његовог нестајања

- од човека до нечовека

- од ствараоца до самоуништитеља

- од процеса освешћивања до губитка свести и савести

- од подела до злодела

- од страха до мржње

- од пријатеља до непријатеља

- од моћи до  диктатуре

- од лажи до лажи

- од греха до греха

- од живота до смрти

- од мира до рата

Да ли су створени услови у којима живимо да можемо у  односима са другима да покажемо своју добробит  (интелектуалну, креативну и професиналну)? 

Како ти је кад видиш да је моћ заснована на насиљу? И кад ствара различите видове скривене диктатуре? Шта можеш да предузмеш кад се моћ шири у све сфере људског живота:  културни, уметнички и лични породични живот?

Како ти је кад видиш да угњетавани и даље подржавају своје угњетаче? Кад ти насилно намећу своју вољу а ти их слушаш иако то не желиш? Зашто су тако снажно присутни страх, немоћ, послушност и празна дисциплина?

Зашто су опасни наговори моћника тако ефикасни и шта урадити да се разоткрију? Како и зашто смо им то дозволили? Како им се одупрети и помоћи човечанству да дође до истине и слободе? 

Аутори ова питање могу да отворе на свој начин и кроз свој ликовни став га одреде.
Конкурс је отворен за све професионалне ликовне уметнике на територији Републике Србије и за све уметнике широм света. 
Молимо вас да сви радови (осим оних који су рађени на папиру и скулптуре) буду опремљени да могу да се окаче на зид.
Радови ће бити жирирани. 
Доделиће се три награде. 
Прва награда: самостална изложба у малом салону Народног музеја Зрењанин

Друга награда: самостална изложба у изложбеним салону Културног центра Зрењанина

Трећа награда: књига  „Ликовна критика“ Тодора Манојловића 

Награђени  добијају и  књигу Милутина Мићића „ Окамењени градови- уметник и критичар“

Конкурс је отворен до 16. новембра 2026. године.
Изложба ће бити отворена у  децембру 2026. у Културном центру Зрењанина
Радови са ликовног салона 30х30 ће током 2027. године бити изложени у  Београду у Кући Ђуре Јакшића, у Галерији савремене уметности Културног центра Панчево, у Музеју Срема у Сремској Митровици, у  Галерији Трибина младих Културног центра Новог Сада, у Градској галерији „Милан Туцовић“ Пожега, У Градској галерији „Мостови Балкана у Крагујевцу и у Галерији Дома културе Пријепоље.

Радове слати на адресу: 

Културни центар Зрењанина

Народне омладине 1

23000 Зрењанин

Телефон: 064/8116994 (Владимир Ђурић)

Препоручујемо да радове шаљете Пост експресом. 
Уколико у једној пошиљци има радова више аутора то мора бити назначено на пошиљци.

Радови ће бити враћени Пост експрес-ом о трошку аутора. Организатори не преузимају одговорност за штету насталу приликом транспорта.

Срдачан поздрав,

директор Културног центра Зрењанина Горан Маринковић и

аутор пројекта мр Милутин Мићић

